Il-Ministru għall-Finanzi u x-Xogħol Clyde Caruana qal li żieda fit-teleworking b'mod permanenti jista' jwassal għall-animożità bejn il-ħaddiema li għandhom dan il-benefiċċju u l-oħrajn li minħabba n-natura tax-xogħol tagħhom iridu jmorru fuq il-post tax-xogħol. Caruana li kien qed iwieġeb serje ta' mistoqsijiet supplimentari tad-deputat Nazzjonalista David Thake, qal li l-aċċess għat-teleworking fis-servizz ċivili jista' jkun detrimentali għaliex joħloq diżgwid u għandu bżonn jinstab bilanċ. Il-mistoqsija oriġinali ta' David Thake kienet dwar l-ispiża li qed jonfoq il-Gvern fuq miżuri biex titnaqqas il-firxa tal-pandemija fis-settur pubbliku. Il-Ministru spjega li ma kellux figuri f'idejh waqt li kkonferma li l-entitajiet pubbliċi li jaqgħu taħt il-ministeru tiegħu fosthom JobsPlus implimentaw il-miżuri meħtieġa. Huwa qal li fid-dawl tal-miżuri mħabbra l-ġimgħa li għaddiet, iktar ħaddiema fis-settur ċivili qed jingħataw l-opportunità li jaħdmu fit-telework għal darb'oħra. Thake argumenta li t-telework fejn hu possibbli għandu jkun "mandatorju jekk xejn". Huwa qal b'hekk tonqos ukoll il-konġestjoni tat-traffiku u allura l-emissjonijiet. Mandanakollu, il-Ministru qal li mill-esperjenza tiegħu bħala Kap Eżekuttiv tal-JobsPlus, it-teleworking jista' joħloq problemi fuq il-post tax-xogħol. "Jekk it-telework jidher bħala soluzzjoni ottimali, din tista' toħloq diżgwid bejn il-ħaddiema u tista toħloq sitwazzjonijiet inġusti," hu stqarr. Huwa qal li mhux kulħadd jista' jibbenefika minn telework – l-istaff front office ovvjament iridu jkunu preżenti l-ħin kollu u jekk il-kollegi tagħhom jitħallew jaħdmu mid-dar, dan jista' jwassal għal xi ilmenti. Caruana stqarr li l-unjins kien ilmentaw fuq din il-kwistjoni għax din toħloq problemi bejn ħaddiema tal-istess gradi. Thake imbagħad staqsa dwar il-pjanijiet tal-Gvern li jindirizza din is-sitwazzjoni. Caruana qal li l-argumenti spiċċaw retorika u saħaq dwar il-bżonn ta' bilanċ "Qed ngħixu f'dinja ta' umani u jrid jinħoloq sens ta' ugwaljanza jekk jiżdiedu l-problemi fuq il-post tax-xogħol. "Id-domanda tiegħi hi kif se ssolvi din il-problema u tħeġġeġ it-teleworking?" insista Thake. "Jidher li l-membru parlamentari m'għandu l-ebda esperjenza biex imexxi n-nies fuq il-post tax-xogħol tagħhom u ma jifhimx il-problemi li jistgħu jqumu fuq il-post tax-xogħol," il-Ministru stqarr. "Jekk ma jistax jifhem, problema tiegħu," ikkonkluda l-Ministru. Din it-tweġiba ġabet reazzjoni qawwija minn Thake li pprotesta dwar kif kien qed iwieġeb il-Ministru.